སྐལ་བཟང་དགེ་བའི་རྟེན་འབྱུང་ལྷུན་གྱིས་གྲུབ་ཅིང་རྒྱལ་བསྟན་གསེར་གྱི་རྒྱལ་མཚན་མངོན་པར་མཐོ་བའི་བཀྲ་ཤིས་རྟེན་འབྲེལ་གྱི་ཉིན་མོ་སྟེ།༢༠༡༨ལོའི་སྤྱི་ཟླ༡༠ཚེས་༡༡ཉིན་མདོ་སྨད་ཁྲི་ཀའི་ཁྱུང་མོ་གཡུང་དྲུང་ཕུན་ཚོགས་གླིང་དུ་གཞུང་པོད་ཆེན་ལྔ་དང་གབ་མཛོད་ས་གསུམ་ལ་སློབ་མཐར་ཕྱིན་པའི་གཡུང་དྲུང་བོན་གྱི་བཙུན་མའི་དགེ་བཤེས་མཛད་སྒོ་དངོས་སུ་སྤེལ་བའི་ཉིན་དང་པོའི་མཛད་རིམ་ནི།ཞོགས་པར་གཡུང་དྲུང་བོན་གྱི་དགེ་བཤེས་འགོ་བ་བསྟན་འཛིན་འབྲུག་གྲགས་དང་།དབུ་རི་དགེ་བཤེས་སྦྱིན་པ་བསྟན་འཛིན།དགེ་བཤེས་གཡུང་དྲུང་བསམ་གཏན།དགེ་བཤེས་མདོ་སྔགས་བསྟན་འཛིན་དབང་ལྡན།སྨན་སྤྲུལ་དགེ་བཤེས་བློ་གྲོས་ཉི་མ།དགེ་བཤེས་ཤེས་རབ་སྦྱིན་པ།དགེ་བཤེས་ཨ་འཆི་མེད་རྣམ་རྒྱལ།སོག་པོ་དགེ་བཤེས་བཟོད་པ།དགེ་བཤེས་བསོད་ནམས་བརྟན།དགེ་བཤེས་ལྷ་བུ་བློ་བཟང་སོགས་དགེ་བཤེས་འགའ་ཞིག་ཁྲི་ཀ་རྫོང་ཐོག་ནས་ཁྱུང་མོ་དགོན་དུ་ཕེབས་བསུ་ཞུས་པ་དང་།དགོན་བདག་བླ་མ་ཁྱུང་མོ་སྟོབས་ལྡན་དབང་ཕྱུག་རིན་པོ་ཆེ་མཆོག་དང་མཁན་པོ་བཟོད་པ་འགྱུར་མེད་རྣམ་གཉིས་ལ་མཇལ་ཁ་ཞུས་ཏེ་སེར་འཕྲེང་དང་སྣེ་ལེན་ཟབ་རྒྱས་བྱས།དེ་ནས་དགེ་བཤེས་རྣམས་མཛད་སྒོ་ལ་དངོས་སུ་ཞུགས་པ་དང་།མཁན་པོ་བཟོད་པ་འགྱུར་མེད་རིན་པོ་ཆེ་དང་ཐེངས་འདིའི་བཀའ་རམས་པ་དགེ་བཤེས་རྣམ་པ་ཚོགས་ཁང་དུ་ཕེབས་བསུ་མཛད་དེ།མཁན་རིན་པོ་ཆེ་མཆོག་གིས་མཚན་བཏགས་གསུངས་པ་དང་།དགེ་བཤེས་རྣམས་ཀྱིས་བཤད་པ་གྱེར་ནས་བཀྲ་ཤིས་དང་སྨོན་ལམ་ཤིས་བརྗོད་གསུངས།ཕྱི་དྲོ་མདོ་དབུས་ཁམས་གསུམ་གྱི་བཤད་གྲྭ་ཁག་ནས་ཕེབས་པའི་བཙུན་མ་རྣམས་འཆད་རར་ཕེབས་ནས་ཉིན་དང་པོའི་མཛད་སྒོ་མཇུག་གྲུབ་པར་བྱས།